Elpida Karamandi. Elpida Karamandi (; 1920-yil 1-yanvarda tugʻilgan – 1942-yilda vafot etgan) – kelib-chiqishi arumin boʻlgan Yugoslaviya partizani va qarshilik harakati qatnashchisi. Karamandi 1920-yil 1-yanvarda Gretsiyaning Florina shahrida aruminlar oilasida dunyoga kelgan. Onasi turmush oʻrtogʻi bilan ajrashgach, oʻz qarindoshlari oldiga, oʻsha vaqtda Yugoslaviya Qirolligiga qarashli boʻlgan Bitola shahriga koʻchib oʻtgan va u yerda yana turmush qurgan. Karamandi Bitolada voyaga yetgan va oʻsha yerda taʼlim olgan. Keyinroq oʻqishini Belgradda davom ettirgan. U yerda 1939-yilda Yugoslaviya kommunistik yoshlar ittifoqi (SKOJ) aʼzosi boʻlgan. Ikkinchi jahon urushi boshlanganida Karamandi Bitolaga qaytgan. 1941-yil iyun oyida Yugoslaviya Kommunistik Partiyasiga qoʻshilgan. Biroq uning faoliyati bolgar politsiyasi tomonidan fosh etilgan va hibsga olingan. Qamoqdan chiqqach, Karamandi bosqinchilarga qarshi kurashni davom ettirgan. 1942-yil aprel oyida Karamandi Bitolani tark etib, Birinchi Bitola partizanlar otryadiga qoʻshilgan. 1942-yil 3-may kuni ularning otryadi bolgar politsiyasi tomonidan qurshab olingan. Elpida Karamandi ogʻir yaralanib, asirga olingan va qiynoqlarga duchor qilingan holda bolgar qamoqxonasida vafot etgan. Elpida Karamandi 1951-yil 11-oktyabrda Yugoslaviya milliy qahramoni unvoni bilan taqdirlangan. Merosi. 1984-yilda Yugoslaviya milliy qahramonlari qatorida pochta markasiga Elpida Karamandining tasviri tushirilgan. Bitola shahridagi Gradski bogʻida uning byusti oʻrnatilgan, shuningdek, koʻchalardan biriga ham uning nomi berilgan.